Болярско
Боля̀рско е село в Югоизточна България, община Тунджа, област Ямбол.

География 
Село Болярско се намира на около 13 km запад-югозападно от град Ямбол и 29 km изток-югоизточно от град Нова Загора. Разположено е в северозападната част на Ямболското поле, северно от Светиилийските възвишения. Климатът е преходноконтинентален, почвите в землището са преобладаващо излужени смолници и типични канелени горски почви. Селото е застроено върху много равен терен, с наклони предимно около и под 1%. Надморската височина в центъра на селото е около 147 m.

В землището на Болярско има два регистрирани микроязовира.

През Болярско минава третокласният републикански път III-5503, който на изток води към Ямбол и село Роза с отклонение и към село Безмер, а на югозапад през село Бояджик – към кръстовище с третокласния републикански път III-6601 (Кермен – Скалица – Елхово) и от там – към околните села Златари, Гълъбинци, Межда и други.

Населението на село Болярско, наброявало 1073 души към 1934 г. и 1192 към 1946 г., намалява до 303 (по текущата демографска статистика за населението) към 2019 г.

При преброяването на населението към 1 февруари 2011 г. от обща численост 317 лица за 307 лица е посочена принадлежност към „българска“ етническа група.

История 
След края на Руско-турската война 1877 – 1878 г., по Берлинския договор селото остава на територията на Източна Румелия. От 1885 г. – след Съединението, то се намира в България с името Èмирлии. Преименувано е на Болярско през 1934 г.

В Държавния архив – Ямбол, се съхраняват документи на/за Народно основно училище (НОУ) „Христо Ботев“ – село Болярско от периода 1927 – 1993 г.

В Държавния архив – Ямбол, се съхраняват документи на/за Трудово кооперативно земеделско стопанство (ТКЗС) „Илия Каракачанов“ – село Болярско, Ямболско. Структурите, през които то преминава след учредяването му през 1950 г. според промените в наименованието на фондообразувателя и периодите, от които е съхранената документация, са:
 ТКЗС „Илия Каракачанов“ – село Болярско (1950 – 1958);
 Производствен участък при Обединено трудово кооперативно земеделско стопанство – село Роза, Ямболско, виж фонд № 769 (1958 – 1975);
 Комплексна бригада – село Болярско при АПК – Ямбол, виж фонд № 895 (1975 – 1987);
 Бригада за селскостопанско производство – село Болярско (1987 – 1992);
 ТКЗС в ликвидация – село Болярско (1992 – 1993);
 Земеделска производителна кооперация „Тракия“ – село Болярско (1993 – 1994).

Обществени институции 
Село Болярско към 2020 г. е център на кметство Болярско.

В село Болярско към 2020 г. има:
 действащо читалище „Пробуда 1930“;
 действаща само на големи религиозни празници православна църква „Света Богородица“;
 пощенска станция.

Икономика 
В селото е разположена птицеферма на „Градус“ АД.

Редовни събития 
Всяка година на 24 май в селото има събор.

Личности 
 Иван Колев – скулптор, почетен гражданин на община „Тунджа“
 Атанас Димитров – борец срещу фашизма. В Болярско на центъра има издигнат негов паметник.

Други 
В село Болярско е открит нов параклис по програма за развитие на селските райони. През 2008 г. е открит нов дом за стари хора по програма на ЕС.

Източници

Външни препратки 

Села в област Ямбол
Населени места в община Тунджа